Data was extracted from:https://www.infomed.co.il/treatments/parent%E2%80%99s-guide/

הדרכת הורים (Parent’s Guide)
אוטיזם
4 דקות קריאה
כללי
מאמרים
מה עושים אם הילדה בת ה-14 מסרבת לחזור הביתה בשעה שנקבעה לה? איך מתמודדים עם ילד בן 8 שמכה את אחיו הקטן? כיצד מגיבים כאשר הילד מתעקש לא ללכת לבית הספר, מסרב לקחת תרופות קריטיות לבריאותו או נתפס גונב מחנויות? ומה עושים כשהילדה סובלת מחרדות ופחדים?
הדרכת הורים היא תהליך ייעוצי בו מונחים הורים לילדים ומתבגרים כיצד לשפר את תפקודם ההורי וכיצד להתמודד עם אתגרים שמעמידה בפניהם ההורות.
Photographee.eu | Shutterstock
מהי הדרכת הורים?
הורים רבים נתקלים כיום בקושי ניכר בהצבת גבולות לילדיהם ונאלצים להתמודד עם
הפרעות התנהגות
, חוסר שיתוף פעולה, אלימות וכד'. כמו כן, מתמודדים הורים רבים עם קשיים רגשיים של ילדיהם כמו
חרדה
,
דיכאון
וכן הלאה, או עם תחושה כללית כי אינם שבעי רצון מאופן התנהלותם כהורים ("אני תמיד נכנעת"; "אני מתעצבן ומעניש בצורה לא הגיונית").
הדרכת הורים היא תהליך הכולל ייעוץ בו רוכשים הורים לילדים ובני נוער מיומנויות להתמודדות עם קשיי הילד ועם האתגרים היומיומיים המלווים את ההורות. במרבית המקרים מומלץ כי שני ההורים ייקחו חלק בתהליך ההדרכה כדי לסייע ביצירת קו אחיד בהתמודדות מול הילד. עם זאת, ההדרכה עשויה לתרום גם במקרים בהם רק אחד מן ההורים משתתף בה.
השלב הראשון בהדרכת ההורים הוא הערכת הבעיות והגדרת מטרות. ההורים מגדירים את ההתנהגויות הבעייתיות (שלהם או של הילדים) ואת המטרות לשינוי. על בסיס מטרות אלו נבנית תוכנית התערבות המתמקדת במתן כלים פרקטיים להתמודדות עם נקודות הקושי.
כלים אלו מותאמים לקשייו הייחודיים של הילד. הורים לילדים המתמודדים עם קשיים רגשיים (דיכאון, חרדה) או בריאותיים יונחו כיצד לתמוך בילד ובמקביל לקדם אותו ולסייע להתפתחותו הנורמטיבית. לדוגמא, הורים לילד הסובל מ
סוכרת
יונחו כיצד לספק תמיכה ואמפתיה לקשיים שלו מבלי לפנק אותו כדי לפצות , כביכול, על הסבל הנגרם לו, הדרכת הורים לילדים עם בעיות התנהגות (אלימות, חוסר ציות, עבריינות) מתמקדת בזיהוי תפיסות ההורים המגבילות את יכולתם להציב גבולות ("הוא מאיים בבריחה/התאבדות", "הוא מרביץ לאחים כי הוא נורא סובל"), ובמתן אמצעים להצבת גבולות ולחיזוק הסמכות ההורית. אמצעים אלו מותאמים לקשייו הספציפיים של הילד, לגילו ולהעדפות ההורים, ועשויים לכלול בניית תוכנית חיזוקים, יצירת עמדה אחידה ותיאום בין ההורים ומתן כלים להצבת גבולות ולהפגנת נוכחות הורית (למשל, עירוב גורמים משפיעים נוספים, טלפונים לחברותיה של ילדה שנעלמת מהבית וכד').
מתי מומלץ לפנות להדרכת הורים?
הדרכת הורים עשויה להינתן בנוסף לטיפול פסיכולוגי בילד או בנפרד. כאשר מגיע ילד צעיר לטיפול אישי עקב קשיים רגשיים או חברתיים, ימליצו מרבית המטפלים להורים להשתתף גם בהדרכת הורים במקביל לטיפול, כדי לתמוך בו ולשפר את הישגיו. כאשר הילד צעיר מדי, מסרב להגיע לטיפול או מפגין בעיות משמעת והתנהגות- הדרכת הורים תתרום גם אם לא ישתתף הילד בטיפול.
ישנם מספר מצבים בהם מומלץ לפנות להדרכת הורים:
• בעיות התנהגות: הילד מרביץ, מקלל, מסרב לציית להוריו, משקר, נעדר מבית הספר או עוסק בפעילות עבריינית כגון גניבה ושימוש בסמים.
• חוסר שיתוף פעולה: הילד אינו משתף פעולה עם הטיפול בו באופן הפוגע בתפקודו הנפשי או הבריאותי. לדוגמא, ילדים המסרבים לקחת טיפול תרופתי למרות מחלה כרונית וילדים אשר אינם מוכנים להגיע לטיפול נפשי למרות מצוקה פסיכולוגית הנובעת ממצבי דיכאון וחרדה.
• שינויים ומשברים בחיי הילד ו/או המשפחה: אירועים משמעותיים כמו גירושין, פטירת הורה, מחלה וכן הלאה מערערים את עולמו של הילד ומעמידים הורים רבים בפני תחושה כי הם אינם יודעים כיצד להכין את הילד לשינוי ולתמוך בו לאחריו. כאשר נעשית הפנייה להדרכה בעקבות גירושין מושם דגש משמעותי גם על יצירת שיתוף פעולה הורי.
• תחושה סובייקטיבית של ההורה: גם במידה והילד אינו מפגין התנהגות בעייתית מובחנת, עשויים הורים לחוש חוסר שביעות רצון מתפקודם ההורי ולקבל הכוונה ותמיכה סביב נושאים כמו יצירת זמן איכות ושיפור התקשורת עם הילד, חלוקת תפקידים בין ההורים, חיזוק הסמכות וההשפעה על חיי הילד ועוד.
מתי טיפול לילד עדיף על הדרכת הורים?
הבחירה בין טיפול להדרכת הורים נעשית בעיקר על סמך העדפות ההורה, אך באופן כללי מוטב כי כל טיפול פרטני בילד צעיר ילווה בהדרכת הורים או לכל הפחות במעורבות ההורים במתרחש בטיפול. כאשר מדובר בבני נוער אשר מעוניינים בטיפול ומשתפים עמו פעולה, מעורבות ההורים קריטית פחות, כל עוד לא מדובר במצבים בהם נשקפת לילד סכנה.
מה עושים בהדרכת הורים?
במקרים רבים הדרכת הורים לילדים נערכת במקביל להימצאותו של הילד במסגרת טיפולית כלשהי . יחד עם זאת, כאשר הילד צעיר מדי, או מתנגד לטיפול, עיקר התהליך מתמקד בהורים. אידיאלית הטיפול מתבצע מול שני ההורים, אולם כאשר נבצר מאחד מהם להגיע, הטיפול מתרכז בהורה יחיד. ראשית, מנוסחות מטרות, אשר מותאמות לקושי עמו ההורים מתמודדים. במהלך הטיפול רוכשים ההורים טכניקות, אותן הם מתבקשים לנסות בהתמודדויות מול הילד. לאורך ההדרכה מדווחים ההורים על האינטראקציה עם ילדם, ומנוסחות מסקנות להמשך הדרך.
כמו כן, לומדים ההורים להבין יותר לעומק את עולמו של ילדם. לדוגמא, כאשר מדובר בילד אשר סובל מבעיות התנהגות, ההדרכה מסייעת להורים להבין את הצורך והקושי שנמצאים מאחוריי האגרסיות של הילד. לצד העמקת ההבנה, ההדרכה מתרכזת בהקניית טכניקות אשר משפרות את איכות התקשורת עם הילד, לדוגמא כיצד לעודד התנהגויות רצויות ולצמצם התנהגויות לא רצויות, וכיצד להציב גבולות באופן אסרטיבי אך גם אמפתי.
בנוסף, הדרכת הורים לילדים מתמקדת גם באיכות התקשורת בין ההורים עצמם, וכחלק מכך בחלוקת התפקידים שהתפתחה ביניהם, מול הילד. במקרים רבים יש חשיבות לשיפור התיאום בין ההורים או באיזון מחודש של חלוקת התפקידים. לדוגמא, כאשר הורה אחד נוהג להיות רך ורחום, לעומת ההורה השני שמבצע את תפקיד המעניש, הדרכת הורים לילדים עשויה להקנות להורה המתקשה יותר, כלים אשר יאפשרו לו להתנהל מול הילד באסרטיביות. כמו כן, ישנם מקרים בהם ההורים סובלים מחוסר תיאום המתבטא בסתירות ביניהם. הדרכת הורים לילדים מסייעת להם ללמוד כיצד ליישב מחלוקות ביניהם, באופן יגרום לילד כמה שפחות בלבול.